Illum, il-Parlament Ewropew u l-Kunsill laħqu ftehim proviżorju dwar il-proposti tal-Kummissjoni Ewropea ta' Diċembru 2015 rigward il-bejgħ online ta' prodotti u l-forniment ta' kontenut u servizzi diġitali. Flimkien mar-Regolament biex jintemm l-imblukkar ġeografiku inġustifikat li daħal fis-seħħ f'Diċembru 2018, il-ftehim il-ġdid dwar ir-regoli tal-kuntratti diġitali huwa l-aħħar kisba tal-Istrateġija tas-Suq Uniku Diġitali, li jwassal għal benefiċċji konkreti liċ-ċittadini u lin-negozji. Andrus Ansip, il-Viċi President għas-Suq Uniku Diġitali, , u Věra Jourová, il-Kummissarju għall-Ġustizzja, il-Konsumaturi u l-Ugwaljanza bejn il-Ġeneri laqgħu dan il-ftehim bl-istqarrija li ġejja: "Bħala konsumatur, wieħed mill-akbar benefiċċji tas-Suq Uniku Diġitali tal-UE huwa li qiegħed klikkjatura bil-mouse 'l bogħod mix-xiri ta' prodotti minn kwalunkwe pajjiż tal-UE mingħajr kostijiet addizzjonali. Għan-negozji, dan ifisser li jistgħu joffru prodotti, servizzi u kontenut diġitali kullimkien fl-UE u li jkollhom aċċess għal miljuni ta' klijenti potenzjali. Dan jista' jaħdem sew biss jekk ikollna regoli ċari, aġġornati u armonizzati mal-UE kollha. Bil-ftehim dwar il-proposti tagħna għal regoli ġodda dwar il-forniment ta' kontenut u servizzi diġitali, u l-bejgħ online ta' prodotti, qed nagħmlu pass ieħor f'dik id-direzzjoni. Il-konsumaturi madwar l-UE se jkunu mħarsa aħjar. Pereżempju, meta kontenut diġitali bħal mużika jew softwer ikun difettuż, il-konsumatur issa se jkun jista' jiġi kkumpensat. Huma se jkollhom ukoll aktar żmien biex juru li l-oġġett mixtri kien difettuż fil-mument tax-xiri. U meta prodott ikun difettuż, se japplikaw l-istess possibbiltajiet ta' kumpens bħal meta tikseb skont jew tieħu l-flus lura madwar l-UE kollha. Fir-rigward tan-negozji, dawn se jibbenefikaw minn iktar ċertezza tad-dritt u kompetizzjoni ġusta. Nixtiequ nirringrazzjaw lill-Parlament Ewropew u l-Kunsill għall-impenn tagħhom biex jinstabu soluzzjonijiet li jissodisfaw l-isfidi ffaċċati mill-konsumaturi u mill-bejjiegħa f'ambjent bla fruntieri u diġitalizzat ħafna. Il-ftehim tal-lum se jqawwi l-kunfidenza tal-konsumaturi u b'hekk anke tan-negozji. Fl-aħħar mill-aħħar, żieda fil-forniment kemm ta' kontenut kif ukoll ta' prodotti diġitali madwar l-Ewropa se twassal għal għażla ikbar bi prezzijiet kompetittivi għall-konsumaturi, u s-Suq Uniku Diġitali għalhekk qiegħed. Nittamaw li naraw l-istess livell ta' impenn mill-Parlament Ewropew u mill-Kunsill għal żewġ fajls ta' prijorità oħrajn tal-UE, jiġifieri r-regoli modernizzati proposti tad-drittijiet tal-awtur biex jiġu adatti għad-dinja diġitali u r-Regolament propost dwar il-Privatezza u l-Komunikazzjonijiet elettroniċi." Il-passi li jmiss Issa dawn it-testi jridu jiġi adottati b'mod formali mill-Parlament Ewropew u mill-Kunsill tal-UE. Wara l-adozzjoni finali, id-Direttivi jiġu ppubblikati f'Il-Ġurnal Uffiċjali tal-UE u jidħlu fis-seħħ 20 jum wara. Sfond Wieħed mill-pilastri tal-Istrateġija tas-Suq Diġitali huwa li jiżgura aċċess aħjar għall-konsumaturi u n-negozji għal prodotti u servizzi online madwar l-Ewropa. Il-kummerċ elettroniku qiegħed jikber, iżda għadu mhux qiegħed jiġi sfruttat l-potenzjal sħiħ tiegħu la għan-negozji u lanqas għall-konsumaturi fl-Ewropa. Fid-9 ta' Diċembru 2015, il-Kummissjoni adottat żewġ proposti: waħda dwar il-forniment ta' kontenut diġitali (eż. mużika strimjata) u waħda dwar il-bejgħ online tal-prodotti (eż. ix-xiri ta' ħwejjeġ online). Il-kamp ta' applikazzjoni tal-aħħar proposta ġie estiż għall-bejgħ offline fl-2017. Iż-żewġ proposti kellhom l-għan li jittrattaw ostakli importanti għall-kummerċ elettroniku transfruntiera fl-UE: il-frammentazzjoni legali fil-qasam tal-liġijiet dwar il-kuntratti konklużi minn konsumaturi, li għamlitha diffiċli għall-SMEs biex jagħmlu kummerċ transfruntiera u l-fiduċja baxxa tal-konsumaturi meta jixtru online minn Stat Membru ieħor. L-aħħar Tabella ta' Valutazzjoni tal-Kundizzjonijiet tal-Konsumatur (2017) turi li dak it-tħassib għadu hemm. Il-ftehim proviżorju l-ġdid dwar ir-regoli dwar il-kuntratti diġitali huwa inizjattiva essenzjali addizzjonali li tagħmel is-Suq Uniku Diġitali realtà għal kulħadd, flimkien ma' tmiem it-tariffi tar-roaming, ir-regoli l-ġodda dwar il-protezzjoni tad-data u l-possibbiltà għaċ-ċittadini li jivvjaġġaw bil-kontenut online tagħhom. Għal aktar informazzjoni Is-Suq Uniku Diġitali Ewropew: Avviż mill-President Juncker - filmat Paġna web dwar is-Suq Uniku Diġitali (#DigitalSingleMarket) Suq Uniku Diġitali għall-Ewropa: Il-Kummissjoni tistabbilixxi 16-il inizjattiva biex dan iseħħ (is-6 ta' Mejju 2015)